Irak - 13 kryengritës të vrarë nga sulmet e forcave amerikane dhe irakiane
Nënpresidenti irakian Tarik al-Hashemi, bëri thirrje për bisedime me kryengritësit në Irak
Në Irak, ushtria amerikane tha se forcat amerikane dhe irakiane vranë sot 13 pjesëtarë të forcave kryengritëse në disa sulme. Ushtria tha se 8 kryengritës u vranë në luftimet disa-orëshe mes trupave dhe luftëtarëve të al-Kaidës në Irak, në qytetin e Amirijas, në provincën e trazuar Al-Anbar. Pranë Tajit, në veri të Bagdadit, ushtria tha se forcat e koalicionit vranë 5 terroristë, arrestuan tre prej tyre dhe shkatërruan një uzinë të prodhimit të bombave. Ndërkohë, në një intervistë për BBC-në, nënpresidenti irakian Tarik al-Hashemi, bëri thirrje për bisedime me kryengritësit në Irak. Zoti Hashemi tha se të gjitha palët, përveç forcave të Al-Kaidës, duhen ftuar për të shprehur shqetësimet dhe rezervat e tyre. Gjetkë në Irak, 3 veta u vranë nga një sulm me mortaja në Madain, në jug të Bagdadit. Zyrtarët thanë gjithashtu se u gjetën trupat e dy policëve në Divanijah. Ndërkohë, 3 veta të tjerë humbën jetën nga një sulm vetëvrasës në Mosul. Më shumë se 20 të tjerë u plagosën. //rd//